ΓΡΑΠΤΗ ΕΡΩΤΗΣΗ E-2860/98

υποβολή: Concepció Ferrer (PPE) προς την Επιτροπή

(28 Σεπτεμβρίου 1998)

Θέμα: Προτεραιότητα των ανδρών έναντι των γυναικών στο σύστημα υγειονομικής περίθαλψης στο Αφγανιστάν

Το μνημόνιο συνεργασίας με τους Αφγανούς Ταλιμπάν, που υπέγραψε ο Οργανισμός Ηνωμένων Εθνών, δέχεται ότι η πρόσβαση των γυναικών στην εκπαίδευση και την υγειονομική περίθαλψη διέπεται από τους ισλαμικούς νόμους και τον αφγανικό πολιτισμό, δίνοντας με τον τρόπο αυτό προτεραιότητα στους άνδρες όσον αφορά τις σπουδές και την υγειονομική περίθαλψη.

Το μνημόνιο ορίζει, επίσης, ότι κατά την πρόσληψη τοπικών υπαλλήλων ο ΟΗΕ πρέπει να εφαρμόζει κριτήρια που περιλαμβάνουν το σεβασμό των ισλαμικών αρχών και παραδόσεων, πράγμα που σημαίνει σαφή εφαρμογή διακρίσεων με βάση το θρήσκευμα και το φύλο.

Έχοντας υπόψη τα ανωτέρω, ποιά είναι η θέση της Επιτροπής όσον αφορά το μνημόνιο αυτό; Αναμένεται να υπάρξουν αλλαγές στην ανθρωπιστική βοήθεια που παρέχεται στην περιοχή αυτή;

Απάντηση του κ. Marín εξ ονόματος της Επιτροπής

(22 Οκτωβρίου 1998)

Επειδή σ'όλο το Αφγανιστάν επικρατεί ένας συντηρητικός αγροτικός πολιτισμός, που παραδοσιακά αποδίδει περιορισμένο ρόλο στις γυναίκες, η παράδοση της βοήθειας σε ίσα μέρη στα δύο φύλα εξακολουθεί να αποτελεί δυσχερές έργο. Οι υψηλοί δείκτες θνησιμότητας των παιδιών και των γυναικών λόγω εγκυμοσύνης στο Αφγανιστάν, συνδέεται άμεσα με το εξαιρετικά χαμηλό επίπεδο στοιχειώδους παιδείας των γυναικών. Οι δράσεις βοήθειας έδωσαν τα τελευταία χρόνια μεγαλύτερη έμφαση στην παροχή βοήθειας στις γυναίκες και στα παιδιά. Αυτό προκάλεσε την αντίδραση των Ταλιμπάν οι οποίοι προσπαθούν να επιβάλουν μία ακραία πολιτική διαχωρισμού και περιορισμών των φύλων επιπλέον του παραδοσιακού συντηρητικού συστήματος αξιών. Αυτή η πολιτική επιβλήθηκε χωρίς καμία ευελιξία στην Καμπούλ και οδήγησε στη διακοπή κάθε κοινοτικής βοήθειας σάυτήν την πόλη από τις 18 Ιουλίου 1998. Στις αγροτικές περιοχές όπου ζει το μεγαλύτερο τμήμα του πληθυσμού του Αφγανιστάν, οι Ταλιμπάν δεν έχουν ούτε την πρόθεση ούτε τα μέσα να επιβάλουν τις πολιτικές τους με τον ίδιο βαθμό. Έτσι, η πολιτική των Ταλιμπάν διέκοψε τις δράσεις βοήθειας στην Καμπούλ αλλά ήταν λιγότερο επιβλαβής στις αγροτικές περιοχές.

Τα Ηνωμένα Έθνη εξήγησαν ότι ένα μνημόνιο συμφωνίας που υπογράφηκε το Μάιο 1998 είχε τις ανεπάρκειές του, αλλά λειτούργησε ως το πλαίσιο μέσα στο οποίο τα Ηνωμένα Έθνη προσπάθησαν να διαπραγματευτούν μία εφαρμόσιμη δέσμευση με τους Ταλιμπάν. Πρέπει να υπομνησθεί ότι το μνημόνιο συμφωνίας υπογράφηκε μόνον μεταξύ των Ηνωμένων Εθνών και των Ταλιμπάν. Ωστόσο, η Επιτροπή εξέφρασε την απογοήτευσή της για το γενικό πνεύμα του μνημονίου συμφωνίας και για τα πιο προβληματικά άρθρα του. Για να βελτιωθούν αυτές οι ελλείψεις, τα Ηνωμένα Έθνη πραγματοποίησαν συνεδριάσεις της μικτής συμβουλευτικής επιτροπής με τους Ταλιμπάν στο πλαίσιο του μνημονίου συμφωνίας, για να διαπραγματευτούν τα επίμαχα θέματα με τους Ταλιμπάν. Δημιουργήθηκαν τρεις επιτροπές για να επιλυθούν τα προβλήματα που αφορούν την υγεία, την εκπαίδευση και τη δράση μη κυβερνητικών οργανώσεων στην Καμπούλ. Οι χορηγοί βοήθειας μέλη της ομάδας στήριξης του Αφγανιστάν (συμπεριλαμβανομένης της Επιτροπής) παρακολούθησαν στενά αυτές τις συζητήσεις. Δεν έχουν ακόμη καταλήξει σε οριστικό αποτέλεσμα και οι εργασίες τους διακόπηκαν από τις 20 Αυγούστου 1998 μετά τον βομβαρδισμό στρατοπέδων εκπαίδευσης τρομοκρατών στο Αφγανιστάν από τις Ηνωμένες Πολιτείες.

Οι δραστηριότητες που χρηματοδοτούνται από την Κοινότητα στην Καμπούλ θα επαναληφθούν μόνον αν επιτευχθεί σημαντική πρόοδος στις τρεις προαναφερόμενες επιτροπές, αν τηρηθούν οι βασικές ανθρωπιστικές αρχές και αν είναι δυνατόν να λειτουργήσουν εκεί οι οργανώσεις παροχής βοήθειας με δίκαιο, νόμιμο τρόπο, χωρίς την εισαγωγή διακρίσεων και χωρίς να απειλείται η ασφάλεια του προσωπικού ή του εξοπλισμού τους.